Ganalik oddiy dehqonda Twitter’dagi bitta xabar tufayli hajga borish imkoniyati paydo bo‘ldi

Abdulla ismli ganalik dehqon aerosyomka uchun mo‘ljallangan dronni ko‘rganida, Turkiya televideniyesi jurnalistiga shunday savol berdi: “Meni Makkaga olib bora olishi uchun uni kattaroq qilish iloji bormi?” Bu haqda “Islam-today.ru” xabar bermoqda.

TRT World telekompaniyasi jurnalistlari ganalik dehqonlar turmushini suratga olish uchun Ganadagi qishloqlardan biriga kelgan edi. Jurnalist yozishicha, ulardan biri telekompaniyada Makkaga borish uchun kattaroq dronlar bor-yo‘qligiga jiddiy qiziqib qolgan.
Jurnalist bu haqda Twitter’da yozgach, kutilmagan voqea yuz berdi: turkiyalik oddiy odamlar va tadbirkorlar unga murojaat qilib, ganalikning orzusini ro‘yobga chiqarishni taklif etdi.

Masalaga Turkiya tashqi ishlar vazirligi aralashdi. Natijada Abdulla hozir allaqachon Istanbulda va Makkaga uchib ketishni kutmoqda.